Polisiebeamptes vrygespreek op Marikana-aanklagteDie koppie by Marikana ter illustrasie (Foto: Bongiwe Mchunu) Die voormalige adjunkpolisiekommissaris in Noordwes, genl. Mzondase Mpembe, en drie ander senior polisiebeamptes is Maandag vrygespreek van drie aanklagte wat verband hou met die Marikana-slagting in 2012. Henry Mamothame, woordvoerder van die NVG in Noordwes, sê die vier polisiebeamptes is destyds aangekla van regsverydeling nadat hulle glo inligting verswyg het oor die omstandighede rakende die dood van die mynwerker Modisaotsile Segalala, wat op 16 Augustus in polisieaanhouding gesterf het. Die polisiebeamptes is ook aanvanklik aangekla van die oortreding van die Wet op die Onafhanklike Polisieondersoekdirektoraat (Opod) nadat hulle glo versuim het om Segalala se dood in aanhouding aan te meld sowel as die oortreding van die Kommissiewet omdat hulle glo nie Segalala se dood in hul verslag bekend gemaak het nie. Regter Ronald Hendricks het egter gister die vier polisiebeamptes in die hooggeregshof in Mmabatho in Noordwes van al drie aanklagte vrygespreek nadat die staat nie die beskuldigdes se skuld bo redelike twyfel kon bewys nie. Mamothame sê die NVG sal die uitspraak bestudeer om ’n ingeligte besluit te neem.